## Mazón destaca la mobilització de més de 1.157 milions d’euros en ajudes de la Generalitat per als afectats de les riuades “malgrat l’asfíxia financera del Govern”

*** Ressalta l’esforç “a pulmó” del Consell per a la posada en marxa d’“ajudes directes, àgils i sense impostos autonòmics per a atendre les necessitats des del minut u de les persones damnificades i accelerar la reconstrucció”
* Recorda l’ampli paquet de prestacions dirigides a ciutadans, municipis i sectors econòmics i socials afectats i avança que “prompte s’activaran noves ajudes per a continuar impulsant la recuperació econòmica i social”
* Subratlla que estes mesures de suport se sumen als contractes d’emergència de la Generalitat per a pal·liar els danys ocasionats per les inundacions “en la mobilització de recursos més gran de tota la nostra història”
* Lamenta “la falta de suport i implicació del Govern amb la reconstrucció que mereix la Comunitat Valenciana” i insta a un “major compromís, celeritat en el pagament de les ajudes estatals i fiscalitat zero per als afectats”**

**València.**

El president de la Generalitat, Carlos Mazón, ha destacat la mobilització de més de 1.157 milions d’euros en ajudes de la Generalitat per als afectats de les riuades “malgrat l’asfíxia financera a la qual ens sotmet el Govern d’Espanya, el qual continua sense reformar el sistema de finançament que ens perjudica, es nega a activar l’extra FLA per primera vegada en dotze anys i rebutja el fons d’anivellament transitori que mereixen els valencians”.  
   
El cap del Consell ha fet un balanç de les mesures de suport que ha posat en marxa l’executiu autonòmic fins al moment per a atendre les necessitats de les persones damnificades per les inundacions, accelerar la reconstrucció i reactivar el teixit econòmic de la Comunitat Valenciana.  
   
En este sentit, ha insistit en l’esforç “a pulmó” de la Generalitat per a l’activació d’“ajudes directes, sense impostos autonòmics, burocràcia o condicionants”, que preveuen un ampli ventall de mesures de suport dirigides a ciutadans, municipis i els sectors productius i socials afectats.  
   
Mazón ha insistit en el compromís del Consell per a la recuperació econòmica i social del nostre territori “des del minut u i amb la màxima celeritat” i ha avançat que “la Generalitat activarà d’ací a poc temps noves línies d’ajudes” per a seguir amb la reconstrucció que es mereixen els valencians.

**Ajudes per als ciutadans i municipis**

Entre el paquet d’ajudes dirigides a les persones i als sectors afectats, el cap de l’executiu autonòmic s’ha referit a la línia dotada amb 230 milions d’euros per a la pèrdua de béns i estris de primera necessitat, que preveu una prestació de 6.000 euros per vivenda afectada, a més dels 50 milions d’euros destinats al lloguer de vivenda per als propietaris i inquilins el domicili habitual i permanent dels quals es va vore afectat pel temporal.  
   
Així mateix, ha al·ludit als 700.000 euros en ajudes urgents per a la demolició de vivendes o edificis destruïts o greument danyats amb fins a 16.000 euros per immoble afectat, prop d’un milió d’euros per a famílies acollidores de les zones afectades i dos milions d’euros més per a l’adaptació de vehicles de persones amb discapacitat i entitats del tercer sector.  
   
El cap del Consell també ha ressaltat la posada en marxa del bo ‘Recuperem Turisme’, del qual ha subratllat “el bon acolliment”, per la qual cosa recentment la Generalitat va duplicar el seu pressupost fins als 10,1 milions d’euros, amb la finalitat de contribuir a la recuperació del benestar i de la normalitat en el pla emocional dels damnificats i incentivar la demanda interna de servicis turístics prestats en la Comunitat Valenciana.  
   
De la mateixa manera, ha recordat els 5 milions d’euros destinats a comissions falleres per a finançar l’organització d’activitats culturals i socials no lucratives vinculades a les festes de les Falles.  
   
En l’àmbit de la mobilitat, a més de la concessió de més de 200.000 targetes de transport per a viatjar sense cost en Metrovalencia, EMT, Rodalia, Metrobús i autobusos autonòmics, Mazón ha remarcat la línia dotada amb 250 milions per a la compensació de vehicles sinistrats, “dels quals ja hem pagat prop de 166 milions d’euros corresponents a 86.630 sol·licituds”.  
   
Al respecte, ha recordat que en la primera convocatòria es van resoldre favorablement més de 82.000 sol·licituds per un import total de 155,7 milions d’euros, amb ajudes de fins a 2.500 per pèrdua de vehicle, al mateix temps que ha valorat la segona convocatòria amb l’ampliació de les ajudes a més tipus de vehicles i a persones jurídiques.  
   
En l’àmbit municipal, s’ha referit a les ajudes urgents per valor de 62 milions d’euros destinades a ajuntaments per als gastos urgents i extraordinaris que van haver d’afrontar, així com 7,1 milions per a donar suport a l’actuació de mancomunitats.  
   
**Ajudes per a empreses i autònoms**  
   
El cap de l’executiu valencià ha insistit que la prioritat del Consell per a mantindre l’ocupació i recuperar el teixit econòmic de la Comunitat Valenciana s’ha traduït en l’activació d’un ampli ventall d’ajudes “per a donar suport i cobertura a tots els sectors productius del nostre territori des del primer moment”.  
   
A més dels 90 milions d’euros destinats a autònoms sense treballadors amb ajudes de 3.000 euros, els 10,8 milions d’euros en complement per a ERTO per força major, els 35 milions d’euros per a completar les prestacions dels treballadors inclosos en el mecanisme RED de l’automoció o els 500.000 euros per a ocupació rural, el president s’ha referit als 100 milions d’euros per a facilitar el manteniment de l’ocupació i la reactivació econòmica d’empreses i autònoms societaris. Un paquet d’ajudes que engloba tant empreses industrials com les comercials, turístiques i de servicis.  
   
“El pla ‘Ara Empreses’ és una altra de les principals mesures del Consell del canvi i de la recuperació per a donar suport a la recuperació de la indústria, el comerç i l’hostaleria, amb més de 127 milions d’euros”, 47,8 dels quals es destinen a pimes industrials, i 79,6, a comerços, hostaleria i servicis, ha indicat el president.  
   
Així mateix, ha recordat els 350 milions d’euros habilitats en préstecs bonificats de l’Institut Valencià de Finances (IVF) i Afí SGR, amb l’aprovació de “580 operacions de finançament a cost zero, gràcies a les quals autònoms i pimes s’han estalviat 23 milions d’euros”.  
   
El president ha destacat l’aportació de 65 milions d’euros de la Generalitat per a subvencionar el tipus d’interés que correspondria aplicar a estes operacions “perquè els damnificats puguen accedir a crèdits a cost zero”.  
   
En contraposició, ha qualificat d’“immoralitat” que el Govern haja posat en marxa préstecs ICO amb interessos, a més de retraure que cobre impostos com l’IVA en les ajudes per als vehicles o “que obligue pimes i autònoms a tributar per les ajudes de la Generalitat, a diferència del que fa amb les estatals”.  
   
Altres línies de suport ressenyables activades per la Generalitat són el pla d’internacionalització, amb 10 milions d’euros, per a impulsar la promoció exterior de les empreses afectades, i 5 més destinats a fomentar la mamprenedoria, que se sumen a 21 milions d’euros més focalitzats a millorar l’eficiència energètica de les empreses turístiques.  
   
Cal no oblidar l’obertura de termini per a sol·licitar ajudes per 26 milions d’euros destinades a reactivar l’activitat econòmica del comerç de proximitat i l’artesania local en els municipis afectats per la riuada, així com el Bo Hostaleria, dotat amb 3,9 milions d’euros, que “s’activarà pròximament”, segons ha informat el president.  
   
**Altres mesures de suport**  
   
En l’àrea del sector primari, el cap del Consell s’ha referit als 9,5 milions d’euros destinats a comunitats de regants per a contribuir a la reparació de les infraestructures de reg; 3,5 milions d’euros per a la reposició d’animals, pinso i ferratges; 10 milions d’euros per a la indústria i cooperatives agroalimentàries, i 5,3 milions més per a productors d’arròs, vivers, cultius hortícoles i herbacis. Tot això se suma als 5 milions d’avançament d’ajudes PAC i prop d’un milió per al subministrament de productes fitosanitaris per a combatre la gomosi.  
   
Altres línies d’ajuda activades són: un milió d’euros per a entitats i col·lectius del tercer sector d’acció social per a la reparació d’infraestructures, instal·lacions i equipament; 4,12 milions per a la rehabilitació de centres educatius concertats; 5 milions per a indústries culturals i un milió d’euros per al sector editorial.  
   
Totes estes ajudes, ha indicat el president, complementen els contractes d’emergència de la Generalitat per a pal·liar els danys ocasionats per les inundacions i per a la gestió dels residus, “en la mobilització de recursos més gran de tota la història del nostre autogovern”, entre els quals ha mencionat el pla de residus amb 180 milions d’euros; 50 més destinats a reparar infraestructures de titularitat municipal; 29,6 milions d’euros per a la reparació de camins rurals; 25 milions addicionals per a llits urbans i més de 65 milions d’euros d’inversió per a la recuperació de 123 depuradores, entre d’altres. Així mateix, cal assenyalar la posada a la disposició dels municipis del mecanisme habilitat a través de Vaersa per a agilitzar la reparació del clavegueram.  
   
**Major compromís amb la reconstrucció**  
   
El president ha lamentat “la falta de suport i implicació del Govern d’Espanya amb la reconstrucció que mereix la Comunitat Valenciana”, i ha instat l’executiu central a “un major compromís i celeritat en el pagament de les ajudes estatals”, a més d’exigir “fiscalitat zero per als afectats, com ha dut a terme la Generalitat dins de les seues competències”.  
   
Així mateix, ha retret “l’abandó del Govern d’Espanya, que no ha inclòs en les seues ajudes 99 municipis de les províncies de València i Castelló que sí que preveuen els decrets de la Generalitat”, així com “la seua capacitat per a incomplir la paraula donada”, en al·lusió “a les 14 unitats de salut mental que va prometre el Govern i que seguixen sense arribar i la no renovació de les ajudes al cessament d’activitat per força major que va prometre als autònoms”.

A més, ha recriminat a l’executiu central la falta d’ajudes a fons perdut que “ens nega per a reconstruir centres de salut, col·legis i infraestructures danyades per les riuades”.  
   
El cap del Consell també ha reclamat al Govern l’activació de la comissió mixta “per a coordinar les tasques de reconstrucció i conjuminar esforços des de la lleialtat i la col·laboració institucional que reclamen i necessiten els valencians”.

Fecha: 29/08/2025